Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 2 Pv 367/09/2201	Dunajská Streda, 16.2.2012
EEČ : 2-16-4-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Dunajská Streda
Rozhodnutie:
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	trvalé bydlisko: XXXXX 
sa v skúšobnej dobe, určenej uznesením prokurátora Okresnej prokuratúry Dunajská Streda zo dňa 13.2.2012, spisová značka 2 Pv 367/09/2201, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Skutková veta:
dňa 27. apríla 2009 v čase okolo 15.30 hod. v blízkosti pohostinstva XXXXX neoprávnene prechovával 1 ks skladačku obsahujúcu rastlinný materiál rodu Cannabis (Konope) s hmotnosťou 470 mg s priemernou koncentráciou 12,1 % hmotnostných THC, obsahujúce 57 mg THC, ktorá zodpovedá 2 - 5 obvykle jednorazovým dávkam omamnej látky a podľa Zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov je zaradená do I. skupiny omamných látok, podľa vypracovaného znaleckého posudku a 1 ks skladačku obsahujúcu rastlinný materiál rodu Cannabis (Konope) s hmotnosťou 712 mg s priemernou koncentráciou 14,6 % hmotnostných THC, obsahujúce 104 mg THC, ktorá zodpovedá 4 - 7 obvykle jednorazovým dávkam omamnej látky a podľa Zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov je zaradená do I. skupiny omamných látok, podľa vypracovaného znaleckého posudku

Skúšobná doba:
Uznesením prokurátora Okresnej prokuratúry Dunajská Streda zo dňa 13.2.2012, spisová značka 2 Pv 367/09/2201, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
 Uznesením prokurátorky Okresnej prokuratúry Dunajská Streda sp. zn.  2Pv  367/09-9 zo  dňa  02.12.2009 bolo  podľa  §  216  ods.  1  Tr.  por.  podmienečne zastavené trestné stíhanie vedené proti obv. XXXXX stíhaného  za  prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek 2 Trestného zákona, ktorého sa mal dopustiť na tom skutkovom základe, ako je to uvedené vo výrokovej časti tohto uznesenia. Uznesenie podľa § 216 ods. 1 Tr. por. nadobudlo právoplatnosť dňa 11.12.2009. 

Podľa § 216 ods. 2 Tr. por. bola obvinenému určená skúšobná doba na 24 mesiacov, ktorá mu uplynula dňom 11.12.2011.     
 
Po uplynutí skúšobnej doby bolo zisťované, či obvinený počas plynutia skúšobnej doby splnil podmienky uvedené v ustanovení § 217 ods. 1 Tr. por., podľa ktorého ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z odpisu z registra trestov obvineného vyplýva, že okrem podmienečného zastavenia trestného stíhania tunajšou prokuratúrou, obvinený v ňom nemá žiadny nový záznam. Z miesta trvalého bydliska je pozitívne hodnotený. Z výpisu evidencie priestupkov vyplýva, že v skúšobnej dobe nebol prejednávaný za priestupok. Zo správy Okresného riaditeľstva Policajného zboru v Dunajskej Strede vyplýva, že nebol v priebehu skúšobnej doby trestne stíhaný a ani v súčasnosti nie je proti nemu vedené trestné stíhanie.   

Vzhľadom na vyššie uvedené skutočnosti obvinený splnil všetky podmienky pre vyslovenie osvedčenia sa v skúšobnej dobe, a preto bolo rozhodnuté tak, ako je to uvedené vo výrokovej časti tohto uznesenia.

Poučenie:
 Proti tomuto uzneseniu je prípustná sťažnosť, ktorú je možné podať do 3 dní od  jeho  doručenia  cestou  podpísanej  prokuratúry na
 Krajskú  prokuratúru v Trnave. Sťažnosť má odkladný účinok.

Mgr. Katarína Gazdíková
prokurátorka